Crysencio Summerville

Crysencio Jilbert Sylverio Summerville (s. 30. lokakuuta 2001 Rotterdam) on alankomaalainen jalkapalloilija, pelipaikaltaan oikea laitahyökkääjä. Hän on pituudeltaan 174-senttimetrinen. Hän on edustanut Englannin Valioliigasta Mestaruussarjaan keväällä 2023 pudonnutta Leeds Unitedia syksystä 2020 alkaen.

Summerville pelasi Alankomaissa Feyenoord Rotterdamin junioreissa mutta aloitti liigauransa lainasopimuksilla Eerste divisiessä FC Dordrechtin joukkueessa alkuvuonna 2019 ja pääsarja Eredivisiessä ADO Den Haagin joukkueessa kaudella 2019–2020. Hän teki 21 Eredivisie-ottelussaan kaksi maalia, lokakuussa 2019 SBV Vitesseä ja helmikuussa 2020 Sparta Rotterdamia vastaan.

Summerville siirtyi syyskuussa 2020 Englannin Valioliigassa pelanneeseen Leeds Unitediin. Hän pääsi pelaamaan edustusjoukkueessa kaudella 2021–2022 kuudessa valioliigaottelussa ja kolmessa cup-ottelussa, joissa hän pelasi avauskokoonpanossa vain yhdessä liigacupin ottelussa. Kaudella 2022–2023 hän pelasi 28 valioliigaottelua, joissa hän oli 12 kertaa avauskokoonpanossa. Hän teki ensimmäisen valioliigamaalinsa 23. lokakuuta kotiottelussa Fulhamia vastaan. Kuusi päivää myöhemmin hän teki vierasottelussa Liverpoolia vastaan 1–2-voittomaalin ottelun 89. minuutilla. Häne teki maalin myös kahdessa seuraavassa ottelussa Bournemouthia ja Tottenhamia vastaan.

Summerville on pelannut useissa Alankomaiden nuorisomaajoukkueissa. Hän pelasi viisi ottelua alle 17-vuotiaiden Euroopan-mestaruuskilpailuissa 2018 Alankomaiden voittaessa mestaruuden ja teki maalin ensimmäisessä alkulohko-ottelussa Saksaa vastaan. Hän pelasi kolme ottelua alle 21-vuotiaiden EM-kilpailuissa 2023.

Lähteet 

Alankomaalaiset jalkapalloilijat
Vuonna 2001 syntyneet
Elävät henkilöt